To pakker frosne kyllingespyd til en værdi af 69,90 kr. Det var alt, der var på spil, da en 25-årig mands tur i SuperBrugsen i Sindal udviklede sig til tyveri og derefter til røveri og vold mod en butiksassistent. Den 25-årige mand, der har bopæl i Hjørring indfandt sig i butikken i Sindal 10. maj i år ved 19.15-tiden. Her havde han forsynet sig med at par poser frosne kyllingespyd, som han forsøgte at få med sig uden at betale. Det blev dog opdaget af en butiksassistent, som derfor kontaktede den 25-årige og konfronterede ham med, at han var opdaget. Ifølge anklageskriftet truede den 25-årige derefter butiksassistenten ved at sige, at han havde en butterflykniv i lommen, og at han ikke var bange for at bruge den. Desuden truede den 25-årige ved at sige noget i stil med: ”Jeg knækker dig midtover” og ”Jeg smadrer dig, hvis det skulle være”. Sagen kan køre som tilståelsessag Den 25-årige smed herefter kyllingespydene efter butiksassistenten, som også fik en knytnæve i ansigtet, så brillerne knækkede. Ifølge sagens oplysninger har den 25-årige erkendt de faktiske forhold, og derfor er der lagt op til, at sagen kan køre som en tilståelsessag i retten i Hjørring. Udover røveriet mod SuperBrugsen er han tiltalt for forsøg på indbrud i en ejendom i Rønnebjerg tilbage i sommeren 2019.

Opsummering:
En 25-årig mand står i dag tiltalt for et butikstyveri, der, efter trusler mod en ansat, udviklede sig til røveri med vold, da han  efterfølgende også gav butiksassistenten en knytnæve i ansigtet.